Il-kittieb Immanuel Mifsud dalgħodu kien onorat bil-Medalja għall-Qadi tar-Repubblika waqt ċerimonja li saret fil-Palazz tal-President. Ta’ 16-il sena, is-Sur Mifsud  beda jikteb il-poeżija u għen biex twaqqaf il-grupp letterarju Versarti fil-Liċeo l-Ġdid. Huwa dderieġa xogħlijiet teatrali, l-ewwel ma’ Ateatru u mbagħad ma’ kumpaniji oħra li ħadmu f’Malta, f’Edinburgh u Sarajevo. Fl-2002 huwa rebaħ il-Premju Letterarju Nazzjonali bil-ġabra ta’ novelli “L-Istejjer Strambi ta’ Sara Sue Sammut, li kienet ukoll innominata għall-Premio Strega Europa. Mifsud ġie mistieden jieħu sehem f’diversi festivals letterarji presstiġjużi fl-Ewropa u anki fiċ-Ċina u kien il-poeta Malti li rrappreżenta lil Malta fil-festival storiku London Poetry Parnassus organizzat minn Southbank fl-2012. Diversi xogħlijiet tiegħu ġew inklużi f’pubblikazzjoni internazzjonali biex jirrappreżentaw lil Malta, bħall-ġabriet ta’novelli ppubblikati miċ-Ċentru tal-PEN fl-Italja u l-Aġenzija Spazjali Franċiża, kif ukoll fl-antolopġija New European Writers (Stati Uniti) u Les poetes de la mediterranee (Franza). Fl-2005, il-ktieb tiegħu Confidential Reports kien ippubblikat fl-Irlanda. Fl-2011 il-ktieb “Fl-Isem tal-Missier (u tal-iben) rebaħ il-Premju Letterarju tal-Unjoni Ewropea li s’issa nqabel għall-Ingliż u r-Rumen u fl-2015 se jkun ippubblikat fi Franza u l-Maċedonja. Immanuel Mifsud jgħalliem il-letteratura Maltija u t-teorija letterarja fl-Università ta’ Malta.